(5) करुणा :- उपर्युक्त पदों में भगवान् के करुणा-गुण का भी सफल अंकन हुआ है। भगवान् अनन्त शक्ति, अनन्त सौन्दर्य और अनन्त शील के साक्षात् विग्रह हैं। इनमें अनन्त शील से ही भक्त को सर्वाधिक पाला पड़ता है। इस अनन्त शील के अनतर्गत- कृपा, करुणा, दया, अनुग्रह, अनुकम्पा, छोह, भागवत-वत्सलता आदि दिव्य गुणों की संस्थिति होती है। इन गुणों में भगवान् की करुणा ही मुख्य है- ‘मुख्यं तस्य हि कारुण्यं।’ [शांडिल्य भक्तिसूत्र]। ‘भगवद्गुणदर्पण’ नामक ग्रंथ में करुणा गुण की व्याख्या करते हुए कहा गया है कि रक्षक भगवान् का हृदय आश्रित जनों की दुखाग्नि से द्रवित हो जाता है और अश्रुवातादि के रूप में फूट पड़ता है। सर्वसमर्थ प्रभु का पर दुःख से अकुला जाना उनका करुणागुण है।